送胡季㢸入太學
作者：姚勉
朝代：宋

paragraphs: 春秋自有胡氏學，盡束諸家上高閣。
當時小試錦江城，橫翼秋風天一鶚。
祇今冠带圜橋門，孤羆兀坐空狐羣。
近來文氣頗卑苶，要使四海宗雄文。
余生志願遊璧水，竟隔蓬萊三萬里。
雖然末第偶成名，俗骨自憐凡可鄙。
君今換骨向時中，六館名流自不同。
宰相狀元三舍選，齋前碑字看填紅。